“BOJ OLINMAYDIGAN SAVDO DO‘KONI” BOJXONA REJIMI TO‘G‘RISIDAGI NIZOMGA O‘ZGARTISh VA QO‘ShIMChALAR KIRITISh HAQIDA

O‘zbekiston Respublikasi “Davlat bojxona xizmati to‘g‘risida”gi Qonunining 6-moddasiga (O‘zbekiston Respublikasi Oliy Majlisining Axborotnomasi, 1997-y., 9-son, 230-modda) va O‘zbekiston Respublikasi Vazirlar Mahkamasining 2003-yil 20-noyabrdagi 523-sonli qarori (O‘zbekiston Respublikasi QT, 2003-y., 11-son, 124-modda) bilan tasdiqlangan “Boj olinmaydigan savdo do‘koni faoliyatini litsenziyalash to‘g‘risidagi nizom”ga muvofiq O‘zbekiston Respublikasi Davlat bojxona qo‘mitasi qaror qiladi:
 1. “Boj olinmaydigan savdo do‘koni” bojxona rejimi to‘g‘risidagi nizomga (ro‘yxat raqami 1317, 2004-yil 27-fevral) (O‘zbekiston Respublikasi qonun hujjatlari to‘plami, 2004-y., 8-son, 102-modda) ilovaga muvofiq o‘zgartish va qo‘shimchalar kiritilsin.
 2. Ushbu qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 1. Quyidagi mazmundagi 41-band bilan to‘ldirilsin:
 “41. Boj olinmaydigan savdo do‘koni ikki turga bo‘linadi:
 a) O‘zbekiston Respublikasi Davlat chegarasini kesib o‘tadigan jismoniy shaxslar uchun boj olinmaydigan savdo do‘koni — O‘zbekiston Respublikasining bojxona hududiga kirib kelayotgan va O‘zbekiston Respublikasi bojxona hududi doirasidan chiqib ketayotgan jismoniy shaxslar tomonidan O‘zbekiston Respublikasi bojxona hududiga olib kelingan xorijiy tovarlarni yoki O‘zbekiston Respublikasi hududidan chiqadigan tovarlarni erkin almashtiriladigan valyutada sotish, shu jumladan joyning o‘zida iste’mol qilish uchun chakana sotish uchun mo‘ljallangan;
 b) O‘zbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo do‘koni — xorijiy davlatlarning diplomatik vakolatxonalari va konsullik muassasalariga, xalqaro tashkilotlar va ularga tenglashtirilgan ushbu tashkilotlarning vakolatxonalariga, xorijiy xodimlariga, shuningdek ular bilan birga yashaydigan va O‘zbekiston Respublikasi fuqarolari hisoblanmaydigan, O‘zbekiston Respublikasi Tashqi ishlar vazirligida belgilangan tartibda akkreditatsiya qilingan ularning oila a’zolariga O‘zbekiston Respublikasi bojxona hududiga olib kelingan xorijiy tovarlarni shaxsiy foydalanish uchun erkin almashtiriladigan valyutaga sotishga mo‘ljallangan”.
 2. 5-band quyidagi tahrirda bayon qilinsin:
 “5. O‘zbekiston Respublikasi Davlat chegarasini kesib o‘tadigan jismoniy shaxslar uchun boj olinmaydigan savdo do‘konlari yo‘lovchilarning xalqaro yo‘nalishlari uchun ochilgan aeroportlarda, portlarda, jismoniy shaxslar chegarani kesib o‘tishlari uchun mo‘ljallangan O‘zbekiston Respublikasining davlat chegaralari orqali o‘tkazish punktlarida ta’sis etilishi mumkin.
 O‘zbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo do‘konlari Toshkent shahrida va davlat bojxona xizmati organlari tomonidan belgilanadigan joylarda ochilishi va faoliyat ko‘rsatishi mumkin”.
 3. 15-band quyidagi tahrirda bayon qilinsin:
 “15. O‘zbekiston Respublikasi Davlat chegarasini kesib o‘tadigan jismoniy shaxslar uchun boj olinmaydigan savdo do‘konlarida tovarlarni sotish faqat xaridorning shaxsini tasdiqlaydigan hujjat taqdim etilgandan keyin amalga oshiriladi. Bunda Nazorat-kassa mashinalari davlat reyestriga kiritilgan fiskal xotirali nazorat-kassa mashinasining tovar sotilganligini tasdiqlaydigan chekida quyidagi ma’lumotlar bo‘lishi kerak:
 kassa cheki raqami;
 reysning raqami va xaridorning samolyotdagi joyi raqami (havoda tashishda);
 xarid qilingan vaqt va sana;
 sotiladigan tovarning nomi, narxi va miqdori;
 sotuvchi tomonidan olingan xorijiy valyuta summasi;
 kassa apparati raqami;
 boj olinmaydigan savdo do‘konining nomi;
 soliq to‘lovchining — boj olinmaydigan savdo do‘koni egasining soliq to‘lovchining individual raqami.
 O‘zbekiston Respublikasi Tashqi ishlar vazirligida akkreditatsiya qilingan xorijiy jismoniy shaxslar uchun boj olinmaydigan savdo do‘konida tovarlarni sotish faqat O‘zbekiston Respublikasi Tashqi ishlar vazirligida belgilangan tartibda berilgan akkreditatsiya kartochkasi taqdim etilganidan keyin amalga oshiriladi. Bunda Nazorat-kassa mashinalari davlat reyestriga kiritilgan fiskal xotirali nazorat-kassa mashinasining tovar sotilganligini tasdiqlaydigan chekida quyidagi ma’lumotlar bo‘lishi kerak:
 kassa cheki raqami;
 boj olinmaydigan savdo do‘koni egasi — yuridik shaxsning nomi, uning yuridik manzili;
 O‘zbekiston Respublikasi Tashqi ishlar vazirligida berilgan akkreditatsiya kartochkasining toifasi, raqami, xodimning yoki uning oila a’zosining familiyasi, ismi va otasining ismi, lavozimi, kartochka kim tomonidan berilganligi va uning amal qilish muddati ko‘rsatilishi kerak;
 xarid qilingan vaqt va sana;
 tovarning nomi, miqdori, bittasining qiymati, umumiy qiymati;
 kassa apparati raqami;
 soliq to‘lovchining — boj olinmaydigan savdo do‘koni egasining soliq to‘lovchining individual raqami”.
 4. Quyidagi mazmundagi 151-band bilan to‘ldirilsin:
 “151. Xorijiy davlatlarning diplomatik vakolatxonalari va konsullik muassasalari, xalqaro tashkilotlarning vakolatxonalari va ularga tenglashtirilgan vakolatxonalar boj olinmaydigan savdo do‘konlaridan ushbu Nizomga 2-ilovaga muvofiq shakl bo‘yicha ikki nusxada tuziladigan buyurtmanomalar asosida O‘zbekiston Respublikasi Tashqi ishlar vazirligida akkreditatsiya qilingan xorijiy shaxslar uchun tovarlarni sotib olishlari mumkin.
 Buyurtmanomaning bir nusxasi boj olinmaydigan savdo do‘konida saqlanadi, ikkinchi nusxasi xaridorga qaytariladi.
 Buyurtmanomada quyidagi ma’lumotlar bo‘lishi kerak:
 xorijiy davlatning diplomatik vakolatxonasi yoki konsullik muassasasining, xalqaro tashkilot vakolatxonasining va unga tenglashtirilgan vakolatxonaning nomi;
 xorijiy davlatning diplomatik vakolatxonasi yoki konsullik muassasasining, xalqaro tashkilot vakolatxonasi va unga tenglashtirilgan vakolatxonaning xaridni amalga oshirish vakolati berilgan shaxsining familiyasi, ismi, otasining ismi, toifasi, shuningdek akkreditatsiya kartochkasi raqami;
 tovarning nomi, miqdori, bittasining qiymati, umumiy qiymati;
 buyurtmanoma tuzilgan sana;
 xorijiy davlatning diplomatik vakolatxonasi yoki konsullik muassasasi, xalqaro tashkilot vakolatxonasi va unga tenglashtirilgan vakolatxona boshlig‘ining familiyasi, ismi, otasining ismi, imzosi;
 tovarlarni sotib olish maqsadi”.
 5. 16-band quyidagi tahrirda bayon qilinsin:
 “16. Boj olinmaydigan savdo do‘konida tovarlar erkin muomaladagi valyutada naqd pulga yoki bank plastik va kredit kartochkalari yoki xorijiy valyutadagi bank o‘tkazmalari bo‘yicha sotiladi”.
 6. 17-bandda:
 “b” kichik band o‘z kuchini yo‘qotgan deb hisoblansin;
 “g” kichik band quyidagi tahrirda bayon qilinsin:
 “g) davlat asillik tamg‘asiga ega bo‘lmagan qimmatbaho metallar va toshlardan yasalgan buyumlar”;
 quyidagi xatboshi qo‘shilsin:
 “O‘zbekiston Respublikasi Davlat chegarasini kesib o‘tmaydigan jismoniy shaxslarga va O‘zbekiston Respublikasi Tashqi ishlar vazirligida akkreditatsiya qilinmagan xorijiy shaxslarga boj olinmaydigan savdo do‘konlarida tovarlar sotishga (sotib olishga) ruxsat berilmaydi”.
 7. 18-band “orqali” degan so‘zdan keyin “(O‘zbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo do‘konlaridan tashqari)” degan so‘zlar bilan to‘ldirilsin.
 8. 23-band quyidagi tahrirda bayon qilinsin:
 “23. Bojxona organi boj olinmaydigan savdo do‘konidan sotib olingan tovarlarning haqiqatda olib o‘tilishi ustidan nazoratni amalga oshiradi.”.
 9. 24-band quyidagi tahrirda bayon qilinsin:
 “24. O‘zbekiston Respublikasi Davlat chegarasini kesib o‘tadigan jismoniy shaxslar, shuningdek O‘zbekiston Respublikasi Tashqi ishlar vazirligida akkreditatsiya qilingan xorijiy shaxslarning boj olinmaydigan savdo do‘konidan sotib olgan tovarlarni almashtirish va ayirboshlash O‘zbekiston Respublikasining qonun hujjatlarida belgilangan tartibda amalga oshiriladi.
 Bunda, agar yangi tovar O‘zbekiston Respublikasidan tashqariga olib chiqib ketilmayotgan bo‘lsa, bunday tovar import boji va soliqlarga tortiladi, ularni undirish esa bojxona organlari zimmasiga yuklatiladi, O‘zbekiston tovarlari bundan mustasno.
 Tovarlarni bojsiz olib kirishning normasi hamda aksiz solig‘i va qo‘shilgan qiymat solig‘i solinmaydigan tovarlarni olib kirish normasi jismoniy shaxs tomonidan O‘zbekiston Respublikasi tashqarisidan olib kiriladigan va uning tomonidan O‘zbekiston Respublikasi bojxona hududiga kirishda boj olinmaydigan savdo do‘konlaridan sotib olingan tovarlarning jamiga nisbatan qo‘llaniladi.
 O‘zbekiston Respublikasi Tashqi ishlar vazirligida akkreditatsiya qilingan xorijiy jismoniy shaxslarga, shuningdek xorijiy davlatlarning diplomatik vakolatxonalari va konsullik muassasalariga, xalqaro tashkilotlarning vakolatxonalariga va ularga tenglashtirilgan vakolatxonalarga O‘zbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo do‘konlaridan aksiz to‘lanadigan tovarlarni mazkur Nizomning 3 va 4-ilovalarida ko‘rsatib o‘tilgan miqdorlarda xarid qilishga ruxsat beriladi”.
 10. 27-bandning birinchi va to‘rtinchi xatboshilaridagi “2” raqami “5” raqami bilan almashtirilsin.
 11. 31-bandda:
 beshinchi xatboshi chiqarib tashlansin;
 oltinchi va yettinchi xatboshilar tegishincha beshinchi va oltinchi xatboshilari deb hisoblansin.
 12. 2-ilovaning grifidagi “2-ilova” degan so‘zlar “5-ilova” degan so‘zlar bilan almashtirilsin.
 13. Mazkur o‘zgartirish va qo‘shimchalarning 1, 2 va 3-ilovalariga muvofiq 2, 3 va 4-ilovalar bilan to‘ldirilsin.
 14. Ushbu o‘zgartish va qo‘shimchalar O‘zbekiston Respublikasi Moliya vazirligi bilan kelishilgan.